b"\n_START_ARTICLE_\nCova de Sant Ignasi\n_START_SECTION_\nHist\xc3\xb2ria\n_START_PARAGRAPH_\nEdificat al puig de Sant Bartomeu, el conjunt va n\xc3\xa9ixer per venerar el lloc on, segons la tradici\xc3\xb3, es va recloure sant Ignasi de Loiola a pregar i fer penit\xc3\xa8ncia durant el seu sojorn a la ciutat del 25 de mar\xc3\xa7 de 1522 a principis de febrer de 1523, en una de les balmes formades per l'erosi\xc3\xb3 de les aig\xc3\xbces del Cardener, tornant del seu pelegrinatge a Montserrat, i  on va escriure les parts essencials dels Exercicis Espirituals._NEWLINE_A finals del segle XVI es desperta l'inter\xc3\xa8s pels llocs ignasians i es comen\xc3\xa7a a venerar la Cova. Es col\xc2\xb7loca una creu al cim de la roca i es tanca la balma amb una porta._NEWLINE_El 1603 es basteix al costat de la cova una capella dedicada a Sant Ignasi. La marquesa d'Aitona don\xc3\xa0 a la Companyia els terrenys de la cova, damunt la qual, ampliada, fou constru\xc3\xafda una capella. La creen\xc3\xa7a d'haver suat sang el 1627 el Crist de la Creu del Tort, venerat a la cova, n'augment\xc3\xa0 la devoci\xc3\xb3 dels fidels. Del 1660 al 1678 hi fou edificada una torre per a casa d'exercicis espirituals i per acollir els pelegrins que venien a la Cova._NEWLINE_Despr\xc3\xa9s fou enriquit l'interior de la cova amb una fastuosa decoraci\xc3\xb3 en alabastre (1671) obra dels escultors manresans Joan i Francesc Grau (pare i fill) i de llur deixeble Josep Sunyer, que esculpiren el retaule amb marbre blanc i negre a finals del segle XVII. El 1720 foren col\xc2\xb7locats uns originals estucs del germ\xc3\xa0 Ses\xc3\xa9. L'arquitecte vigat\xc3\xa0 Josep Morat\xc3\xb3 en constru\xc3\xad l'esgl\xc3\xa9sia (1759-63), una mostra t\xc3\xadpica de l'arquitectura jesu\xc3\xadtica i considerat el principal conjunt barroc del Bages, que no fou decorada fins despr\xc3\xa9s de la restauraci\xc3\xb3 de la Companyia (1860-64). La fa\xc3\xa7ana \xc3\xa9s molt notable, disposada a la manera d'un gran retaule, on es mostra Sant Ignasi vestit de penitent i escrivint els Exercicis. L'interior, d'una sola nau i amb passadissos laterals, cont\xc3\xa9 escultures de Joan Flotats i pintures de Sebasti\xc3\xa0 Gall\xc3\xa9s, amb un cert to neorococ\xc3\xb3. El 1844 es bene\xc3\xad l'esgl\xc3\xa9sia. _NEWLINE_Aleshores hom dedic\xc3\xa0 el lloc a tercera provaci\xc3\xb3, segon noviciat dels jesu\xc3\xaftes, i l'any 1894 s'enderroca l'antiga resid\xc3\xa8ncia i hi fou iniciada la construcci\xc3\xb3 d'un gran edifici d'inspiraci\xc3\xb3 neocl\xc3\xa0ssica, segons un projecte de Ferran Martorell, una resid\xc3\xa8ncia dels pares jesu\xc3\xaftes. Compta amb una important biblioteca especialitzada._NEWLINE_Entre 1915 i 1918 s'hi port\xc3\xa0 a terme una reforma al vest\xc3\xadbul que inclo\xc3\xafa la decoraci\xc3\xb3 actual. Va ser realitzada per Mart\xc3\xad Coronas amb un estil modernista. Els relleus en bronze dels laterals s\xc3\xb3n de Carles Flotats. El mur del fons, que marca el pas de l'avantcova a la Cova, \xc3\xa9s decorat amb \xc3\xa0ngels en bronze per Josep Llimona. _NEWLINE_Entre el 1964 i el 1969 es van fer reformes a l'edifici conventual. El conjunt va ser rehabilitat a principis de la d\xc3\xa8cada de 1990 per l'arquitecte Francesc Xavier Asarta i Ferraz.\n_START_SECTION_\nDescripci\xc3\xb3\n_START_PARAGRAPH_\nConjunt d'edificis religiosos format per l'esgl\xc3\xa9sia, la Cova i la casa convent, bastits en \xc3\xa8poques successives.\n_START_SECTION_\nL'Esgl\xc3\xa9sia\n_START_PARAGRAPH_\nL'esgl\xc3\xa9sia \xc3\xa9s un edifici barroc, mostra de l'arquitectura jesu\xc3\xadtica. \xc3\x89s d'una nau amb passadissos laterals i capelles, per damunt de les quals corren unes tribunes amb gelosies barroques. Les exuberants fa\xc3\xa7anes barroques contrasten amb la contenci\xc3\xb3 decorativa, correcci\xc3\xb3 de l\xc3\xadnies i proporci\xc3\xb3 de mides de l'espai interior, de remarcable unitat d'estil._NEWLINE_La fa\xc3\xa7ana de l'Esgl\xc3\xa9sia \xc3\xa9s exuberant d'un gran barroquisme, per\xc3\xb2 amb gran correcci\xc3\xb3 de l\xc3\xadnies, unitat d'estil i proporci\xc3\xb3 de les dimensions. La part m\xc3\xa9s ricament treballada \xc3\xa9s la zona del portal amb un gran arc florit coronat per una finestra ovalada, a manera de sol irradiant coronada per una estructura triangular a manera de teulada. A sota la teulada, un arc que arranca o imposta en unes columnes laterals; sota de l'arc una forn\xc3\xadcula amb la imatge d'un sant, i al dessota el portal d'acc\xc3\xa9s decorat en la part superior per un ric escut. A ambd\xc3\xb3s costats d'aix\xc3\xb2, una estructura ornamental formada per dues pilastres amb sants adossats i una columna enmig._NEWLINE_Als costats d'aquesta gran decoraci\xc3\xb3, obertures de finestres repetides sim\xc3\xa8tricament.\n_START_SECTION_\nEl Convent\n_START_PARAGRAPH_\nL'actual edifici substitueix una modesta casa del segle XVII on vivia la Companyia. Adossat pel costat occidental de l'esgl\xc3\xa9sia, \xc3\xa9s un gran casalici ecl\xc3\xa8ctic, vuitcentista, amb fa\xc3\xa7anes de composici\xc3\xb3 regular i sim\xc3\xa8trica i finestres i balcons d'esquema vertical de quatre pisos d'al\xc3\xa7ada. Actualment l'interior est\xc3\xa0 molt reformat. Fet amb pedra arenisca._NEWLINE_La galeria o vest\xc3\xadbul \xc3\xa9s un corredor d'uni\xc3\xb3 entre l'esgl\xc3\xa9sia i la coveta. Hi ha una fastuosa decoraci\xc3\xb3 amb marbres, mosaics, estucs, vidrieres i metalls. D'estil postmodernista imperial en les fa\xc3\xa7anes. A les seves parets hi ha uns relleus en bronze realitzats entre 1915-1918 i a l'altar hi ha el retaule d'alabastre barroc, realitzat per Joan i Francesc Grau."